stanford-oval/wikipedia huggingface dataset:
พระเจ้าฌูเอาที่ 1 แห่งโปรตุเกส

| พระเจ้าฌูเอาที่ 1 |
| --- | --- |

พระมหากษัตริย์แห่งโปรตุเกสและอัลการ์วึ
ครองราชย์: 6 เมษายน ค.ศ. 1385 – 14 สิงหาคม ค.ศ. 1433
ราชาภิเษก: 6 เมษายน ค.ศ. 1385
ก่อนหน้า: สมเด็จพระราชินีนาถบียาตริชแห่งโปรตุเกส / พระเจ้าฆวนที่ 1 แห่งกัสติยา (ยังเป็นที่ถกเถียง)
ถัดไป: พระเจ้าดูอาร์ตึแห่งโปรตุเกส

พระราชสมภพ: 11 เมษายน ค.ศ. 1357 ลิสบอน ราชอาณาจักรโปรตุเกส
สวรรคต: 14 สิงหาคม ค.ศ. 1433 (76 พรรษา)
ฝังพระศพ: อารามบาตัลยา ราชอาณาจักรโปรตุเกส
พระมเหสี: ฟิลิปปาแห่งแลงคาสเตอร์ สมเด็จพระราชินีแห่งโปรตุเกส
พระราชบุตร: อาฟงซูที่ 1 ดยุคแห่งบรากันซา บียาตริช เคาน์เตสแห่งอารันเดล พระเจ้าดูวาร์ตึแห่งโปรตุเกส เปดรู ดยุคแห่งกูอิงบรา เอ็งรีกึราชนาวิก อีซาแบลแห่งโปรตุเกส ดัชเชสแห่งบูร์กอญ ฌูเอา ผู้ตรวจตราแห่งโปรตุเกส ฟือร์นังดู มาสเตอร์แห่งอาวิช
ราชวงศ์: อาวิช
พระบิดา: พระเจ้าเปดรูที่ 1 แห่งโปรตุเกส
พระมารดา: ตึเรซา โลเร็งซู
ลายพระอภิไธย: 
ฌูเอาที่ 1 (โปรตุเกส: João I; 11 เมษายน ค.ศ. 1357 – 14 สิงหาคม ค.ศ. 1433) ทรงได้รับสมัญญานามว่า เจ้าชายแห่งความทรงจำที่ดี (o Principe de Boa Memória), ฌูเอาแห่งอาวิช (João de Aviz), ฌูเอามหาราช (João o Grande) และ ฌูเอาบุตรนอกสมรส (João o Bastardo) เป็นกษัตริย์แห่งโปรตุเกสตั้งแต่ ค.ศ. 1385 ถึง ค.ศ. 1433 ผู้รักษาเอกราชจากกัสติยาและริเริ่มการขยายดินแดนทางทะเล ทรงเป็นผู้สถาปนาราชวงศ์อาวิชหรือราชวงศ์ฌูเอา
วัยเยาว์

ฌูเอาเป็นโอรสนอกสมรสของพระเจ้าเปดรูที่ 1 แห่งโปรตุเกสกับตึเรซา โลเร็งซู ตอนพระชนมายุ 6 พรรษาพระองค๋ได้รับแต่งตั้งเป็นมาสเตอร์แห่งอัศวินอาวิช ทรงได้รับการศึกษาในด้านศาสนาและด้านการทหาร (อาจจะ) ที่อาวิชในอาเล็งแตฌู พระบิดาของพระองค์สิ้นพระชนม์ในปี ค.ศ. 1367 ฟือร์นังดู พระเชษฐาต่างมารดาของพระองค์ได้ขึ้นเป็นกษัตริย์และเริ่มตั้งตนเป็นศัตรูกับพระเจ้าเอนริเกที่ 2 ผู้ปกครองคนใหม่ของกัสติยา แต่สุดท้ายพระเจ้าฟือร์นังดูก็ถูกบีบบังคับให้ยอมรับการสมรสเข้ากัสติยาของบียาตริช ทายาทวัยทารกของพระองค์
ในปี ค.ศ. 1383 เมื่อพระเจ้าฟือร์นังดูสิ้นพระชนม์ ลียูโนร์ พระราชินีม่ายของพระองค์ได้ยอมจำนนต่อคำสั่งให้ยอมรับพระเจ้าฆวนที่ 1 แห่งกัสติยา พระชามาดาของตนเป็นกษัตริย์แห่งโปรตุเกส ประชาชนที่หวาดกลัวว่าโปรตุเกสจะถูกผนวกเข้ากับกัสติยาและต่อต้านการสำเร็จราชการแผ่นดินของพระราชินีลียูโนร์ได้ลุกฮือขึ้นก่อกบฏจนเกิดเป็นสงครามกลางเมือง ต้นเดือนธันวาคม ค.ศ. 1383 กลุ่มกบฏได้เข้ายึดกรุงลิสบอน ฌูเอาแห่งอาวิชที่คอยจับตาดูสถานการณ์อยู่เบื้องหลังอย่างระมัดระวังถูกกลุ่มคนหนุ่มสาวผู้รักชาตินำโดยนูนู อัลวารึช ปึไรรา โน้มน้าวให้สังหารฌูเอา ฟือร์นังดึช อังไดรู เคานต์แห่งโอไร ขุนนางคนโปรดและที่ปรึกษาของพระราชินีลียูโนร์
ประชาชนได้ให้การสนับสนุนฌูเอา พระราชินีลียูโนร์หนีออกจากลิสบอนลี้ภัยไปอยู่ที่อาเล็งแกร์ นูนู อัลวารึชเสนอให้ลียูโนร์สมรสกับฌูเอาแห่งอาวิชเพื่อเป็นผู้สำเร็จราชการแผ่นดินร่วมกันแต่พระนางปฏิเสธ ฌูเอาจึงพยายามปิดล้อมโจมตีอาเล็งแกร์ แต่ลียูโนร์ได้หนีไปซังตาไร พระนางได้กะเกณฑ์ไพร่พลและขอความช่วยเหลือจากกษัตริย์กัสติยาผู้เป็นพระชามาดา เดือนพฤษภาคม ค.ศ. 1384 กองทัพกัสติยาปิดล้อมโจมตีฌูเอาในลิสบอน แต่ก็ต้องถอนทัพไปในเดือนกันยายนเมื่อกาฬโรคแพร่ระบาด
การได้รับเลือกเป็นกษัตริย์

ความล้มเหลวของพระเจ้าฆวนที่ 1 แห่งกัสติยาทำให้ฌูเอาแห่งอาวิชยิ่งได้รับความนิยม วันที่ 6 เมษายน ค.ศ. 1385 สภาขุนนางได้กลับมารวมตัวกันอีกครั้งในกูอิงบราและได้ประกาศให้บียาตริช พระธิดาพระเจ้าฟือร์นังดูเป็นบุตรนอกสมรส ฌูเอาแห่งอาวิชได้รับเลือกเป็นกษัตริย์แห่งโปรตุเกส ลิสบอน, โปร์ตู, กลุ่มพ่อค้า และกลุ่มสมาคมผู้ค้าสนับสนุนพระองค์ แต่ขุนนางอาวุโสส่วนใหญ่ยังคงเอนเอียงไปทางทายาทในฝั่งกัสติยามากกว่า พระเจ้าฌูเอากับนูนู อัลวารึช ซึ่งตอนนี้ได้กลายเป็นผู้ตรวจตราของพระองค์ได้เดินทัพขึ้นเหนือและได้รับการสวามิภักดิ์จากผู้นำในพื้นที่ส่วนนั้น แต่ขณะเดียวกันก็ได้ข่าวว่ากัสติยากำลังเตรียมพร้อมสำหรับการบุกครั้งใหญ่ กองทัพสเปนได้เข้าสู่ตอนกลางของโปรตุเกส พระเจ้าฌูเอาและนูนู อัลวารึช ได้เข้าสกัดกั้นไม่ให้กองทัพเดินทางเข้าสู่ลิสบอนได้และได้รับชัยชนะครั้งสำคัญที่สมรภูมิอัลฌูบาโรตาในวันที่ 14 สิงหาคม ค.ศ. 1385 ชัยชนะครั้งนี้เป็นเครื่องตอกย้ำถึงเอกราชของโปรตุเกส
พระเจ้าฌูเอาได้ความช่วยเหลือส่วนหนึ่งมาจากอังกฤษ พลธนูชาวอังกฤษกลุ่มเล็ก ๆ ได้ช่วยพระองค์ต่อสู้ในอัลฌูบาร์โรตา วันที่ 9 พฤษภาคม ค.ศ. 1386 พระองค์ได้ลงนามในสนธิสัญญาวินด์เซอร์ เสาหลักแห่งมิตรภาพระหว่างอังกฤษกับโปรตุเกสที่สนับสนุนให้การอ้างสิทธิ์เป็นกษัตริย์แห่งกัสติยาของกอนส์ตันซา พระธิดาของพระเจ้าเปโดรผู้โหดร้ายแห่งกัสติยา และจอห์นแห่งกอนต์ ดยุคแห่งแลงคาสเตอร์ผู้เป็นพระสวามีชอบด้วยกฎหมาย เดือนกุมภาพัธ์ ค.ศ. 1387 พระเจ้าฌูเอาแห่งอาวิชผนึกสัมพันธไมตรีด้วยการสมรสกับฟิลิปปา ธิดาของดยุคแห่งแลงคาสเตอร์ ทว่าการร่วมมือกันรุกรานกัสติยาประสบความล้มเหลว พระเจ้าฌูเอาแห่งอาวิชทำสนธิสัญญาพักรบ 10 ปีกับกัสติยาในปี ค.ศ. 1389 แต่การกระทบกระทั่งบริเวณพรมแดนโปรตุเกส-กัสติยายังคงเกิดขึ้นเป็นพัก ๆ และสงบลงด้วยสนธิสัญญาสันติภาพในปี ค.ศ. 1411
รัชสมัยการปกครอง

ในปี ค.ศ. 1415 พระเจ้าฌูเอาที่ 1 กับพระโอรสได้นำทัพเข้ายึดเซวตา เมืองหน้าด่านในแอฟริกาเหนือ อันเป็นการเปิดศักราชแห่งการขยายดินแดนเข้าสู่ทวีปแอฟริกา พระองค์เป็นกษัตริย์โปรตุเกสคนแรกที่เขียนกฎหมายด้วยภาษาถิ่น (ภาษาโปรตุเกส) ทรงทำผลงานมากมายจนได้รับการขนานนามว่า "พระเจ้าฌูเอามหาราช" แต่ในสเปนพระองค์ยังคงถูกเรียกว่า "พระเจ้าฌูเอาบุตรนอกสมรส"
นอกเหนือจากความโปรดปรานการล่าสัตว์และการเรียนรู้ ว่ากันว่าพระองค์เป็นคนใจบุญและฉลาดหลักแหลม ราชสำนักของพระองค์ได้กลายเป็นศูนย์กลางด้านวัฒนธรรมซึ่งได้รับอิทธิพลจากธรรมเนียมอังกฤษซึ่งมาจากพระราชินีฟิลิปปา ทั้งคู่มีชีวิตสมรสที่มีความสุขเมื่อเทียบกับมาตรฐานทั่วไปของกษัตริย์ในยุคนั้น พระโอรสของทั้งคู่ถูกเรียกว่า "รุ่นแห่งความรุ่งโรจน์" พระเจ้าฌูเอาได้นำเอาตำแหน่งดยุคมาใช้ในโปรตุเกสเพื่อพระราชทานยศดังกล่าวให้แก่พระโอรส พระองค์กับพระราชินีฟิลิปปามีพระโอรสธิดาด้วยกัน 8 คน คือ
บรังกา (ประสูติ ค.ศ. 1388) สิ้นพระชนม์ในวัยทารก
อาฟงซู (ประสูติ ค.ศ. 1390) สิ้นพระชนม์ในวัยเด็ก
ดูวาร์ตึ (ประสูติ ค.ศ. 1391) บริหารบ้านเมืองภายใต้การปกครองของพระบิดา ต่อมาได้ขึ้นเป็นกษัตริย์หลังพระบิดาสิ้นพระชนม์
เปดรู (ประสูติ ค.ศ. 1392) ดยุคแห่งกูอิงบรา สำเร็จราชการแผ่นดินแทนพระเจ้าอาฟงซูที่ 5 พระภาติยะในช่วงที่ยังเยาว์วัย
เอ็งรีกึราชนาวิก (ประสูติ ค.ศ. 1394) ดยุคแห่งวีเซว เป็นที่รู้จักในฐานะนักสำรวจทางทะเลผู้อุปถัมภ์และวางรากฐานการสำรวจทางทะเล พระองค์พยายามเพิ่มอำนาจทางเศรษฐกิจแก่โปรตุเกสด้วยการสร้างเส้นทางการค้าสายตรงสู่ตะวันออกไกล
อีซาเบล (ประสูติ ค.ศ. 1397) สมรสกับฟีลิปที่ 3 ผู้ดีงาม ดยุคแห่งบูร์กอญและเป็นมารดาของชาร์ลผู้อาจหาญ การสมรสของพระองค์เป็นการกระชับความสัมพันธ์ระหว่างโปรตุเกสกับกลุ่มประเทศแผ่นดินต่ำ
ฌูเอา (ประสูติ ค.ศ. 1400) เทศมนตรีและข้าหลวงแห่งคณะอัศวินซานเตียโก
ฟือร์นังดู เจ้าชายนักบุญ (ประสูติ ค.ศ. 1402)
ก่อนสมรสกับฟิลิปปาแห่งแลงคาสเตอร์ เมื่อครั้งยังเป็นมาสเตอร์แห่งอัศวินอาวิช พระองค์ได้มีสัมพันธ์รักกับอีเนช ปีรึช และมีบุตรนอกสมรสด้วยกันสองคน คือ
อาฟงซู (เกิด ค.ศ. 1371) เคานต์แห่งบาร์แซลุชและดยุคแห่งบาร์กังซา สมรสกับธิดาของผู้ตรวจตรานูนู อัลวารึช และเป็นต้นราชวงศ์บรากังซาที่ปกครองโปรตุเกสตั้งแต่ ค.ศ. 1640
บียาตริช (เกิด ค.ศ. 1380) สมรสกับทอมัส ฟิตซาลัน เอิร์ลที่ 12 แห่งอารันเดล
การสู้รบอันยาวนานระหว่างพระเจ้าฌูเอากับกัสติยาก่อเกิดปัญหาทางการเงินครั้งใหญ่ เนื่องจากต้องจ่ายค่าตอบแทนมากมายให้แก่ชนชั้นสูงกลุ่มใหม่ซึ่งมีรากฐานมาจากชนชั้นกลาง พระองค์ได้รับการหนุนหลังจากประชาชนและมีชื่อเสียงในฐานะผู้นำที่รอบคอบและรัฐบุรุษผู้หลักแหลม พระเจ้าฌูเอาสิ้นพระชนม์เมื่อวันที่ 4 สิงหาคม ค.ศ. 1433 จากกาฬโรค ร่างของพระองค์ถูกฝังเคียงข้างกับพระมเหสีในอารามซังตามารีอาในบาตัลยาซึ่งพระองค์ได้สร้างขึ้นเพื่อเป็นอนุสรณ์สถานแห่งชัยชนะที่อัลฌูบาร์โรตา ในปัจจุบันสามารถเยี่ยมชมอนุสาวรีย์สำริดรูปพระเจ้าฌูเอาทรงม้าได้ที่ปราซาดาฟีไกรา ("จัตุรัสต้นมะเดื่อ") ในกรุงลิสบอน ประเทศโปรตุเกส
ตราประจำพระองค์ของพระเจ้าฌูเอาที่ 1 แห่งโปรตุเกส
ภาพพระเจ้าฌูเอาที่ 1 (ตรงกลาง) กำลังเจรจากับจอห์นแห่งกอนต์ (ซ้ายมือของโต๊ะ) เรื่องการบุกกัสติยา
ภาพพิธีสมรสของพระเจ้าฌูเอาที่ 1 แห่งโปรตุเกสกับฟิลิปปาแห่งแลงคาสเตอร์เมื่อวันที่ 11 กุมภาพันธ์ ค.ศ. 1387 โดยนักวาดในคริสต์ศตวรรษที่ 15
อนุสาวรีย์พระเจ้าฌูเอาที่ 1 ทรงม้าในปราซาดาฟีไกรา
ปัญหาสกันทอร์ป

ตัวอย่างของปัญหาสกันทอร์ปในการสร้างบัญชีผู้ใช้วิกิพีเดียเนื่องจากการตรวจจับโดยนิพจน์ปรกติ
ปัญหาสกันทอร์ป (อังกฤษ: Scunthorpe problem) เป็นปัญหาที่เกิดจากตัวกรองสแปมหรือเสิร์ชเอนจินบล็อกเว็บไซต์ อีเมล หรือผลการค้นหาโดยไม่ตั้งใจเนื่องจากข้อความมีสายอักขระหรือสายอักขระย่อยที่มีความหมายหยาบคายหรือไม่พึงประสงค์ โดยส่วนใหญ่จะพบในชื่อ ชื่อย่อ และศัพท์เทคนิค
ปัญหานี้เกิดขึ้นเนื่องจากคอมพิวเตอร์มีความสามารถมากพอที่จะตรวจค้นหาสายอักขระในเอกสารหรือข้อความได้ แต่ยังไม่มากพอที่จะตีความหมายตามบริบทซึ่งซับซ้อนกว่าได้ ด้วยเหตุนี้จึงทำให้การบล็อกอย่างกว้าง ๆ ส่งผลทำให้เกิดผลบวกลวงที่มีผลกระทบต่อสายอักขระที่ไม่ได้มีความหมายหยาบคายหรือไม่พึงประสงค์ได้
ปูมหลัง

ปัญหานี้มีที่มาจากเหตุการณ์ใน ค.ศ. 1996 เมื่อตัวกรองคำหยาบของเอโอแอลทำให้ผู้ใช้อินเทอร์เน็ตจากเมืองสกันทอร์ป มณฑลลิงคอล์นเชอร์ ในประเทศอังกฤษไม่สามารถจดทะเบียนผู้ใช้กับเอโอแอลได้เนื่องจากชื่อเมืองมีสายอักขระย่อย "cunt" ซึ่งเป็นคำสแลงในภาษาอังกฤษหมายถึงอวัยวะสืบพันธุ์เพศหญิง ต่อมาในช่วงต้นทศวรรษ 2000 ตัวกรองทางเลือกเซฟเสิร์ชของกูเกิลทำให้เกิดปัญหาในลักษณะเดียวกัน โดยผู้ใช้ที่เปิดใช้เซฟเสิร์ชไม่สามารถค้นหาข้อมูลเกี่ยวกับธุรกิจท้องถิ่นหรือยูอาร์แอลเว็บไซต์ที่มีคำว่า Scunthorpe ในชื่อได้
ตัวอย่างอื่น ๆ ที่สำคัญ

ความผิดพลาดอื่น ๆ จากตัวกรองประเภทนี้ที่มีบันทึกได้แก่
ตัวอย่างอื่น ๆ ที่สำคัญ > การจดทะเบียนชื่อโดเมนและบัญชีผู้ใช้

เดือนเมษายน ค.ศ. 1998 เจฟฟ์ โกลด์พยายามจดทะเบียนชื่อโดเมน shitakemushrooms.com แต่เนื่องจากชื่อโดเมนมีคำว่า shit ซึ่งติดตัวกรองของ InterNIC คำว่าเห็ดหอมในภาษาอังกฤษเป็นคำยืมจากภาษาญี่ปุ่น ว่า 椎茸 (shiitake) ซึ่งในภาษาอังกฤษมักสะกดย่อเป็น shitake
ค.ศ. 2000 รายการข่าวในประเทศแคนาดาเผยแพร่เนื้อหาข่าวว่าเว็บไซต์ของสภาท้องถิ่นมอนทรีออล (Montreal Urban Community; ฝรั่งเศส: Communauté urbaine de Montréal) ถูกบล็อกเนื่องจากชื่อโดเมนของเว็บไซต์จดตามอักษรย่อในภาษาฝรั่งเศส (ภาษาทางการของรัฐเกแบ็ก) CUM (www.cum.qc.ca) ความหมายหนึ่งของคำว่า "cum" ได้แก่คำสแลงในภาษาอังกฤษสื่อถึงน้ำอสุจิ
เดือนกุมภาพันธ์ ค.ศ. 2004 เครก โคเบิร์น (Craig Cockburn) ชาวสกอตแลนด์แจ้งว่าเขาไม่สามารถสร้างบัญชีผู้ใช้ฮอตเมลโดยใช้นามสกุลของเขาได้ นอกจากนี้เขายังมีปัญหากับอีเมลที่ทำงานของเขาด้วยเนื่องจากตำแหน่งงาน software specialist มีสายอักขระย่อย cialis ซึ่งตรงกับชื่อยารักษาภาวะหย่อนสมรรถภาพทางเพศซึ่งมักปรากฏในอีเมลสแปม ในช่วงแรกฮอตเมลแนะนำให้เขาสะกดนามสกุลว่า C0ckburn (ใช้ตัวเลข 0 แทนตัวอักษร "o") ก่อนที่จะยกเลิกการบล็อกในเวลาต่อมา ต่อมาใน ค.ศ. 2010 นามสกุลของเขาสร้างปัญหาเดิมอีกครั้งเมื่อพยายามสร้างบัญชีผู้ใช้บนเว็บไซต์ของบีบีซี
เดือนกุมภาพันธ์ ค.ศ. 2006 ลินดา คัลลาฮัน (Linda Callahan) ไม่สามารถใช้นามสกุลสร้างบัญชีผู้ใช้ยาฮู! ได้เนื่องจากนามสกุลของเธอมีสายอักขระย่อย Allah ยาฮู! ปลดบล็อกเธอในเวลาต่อมา
เดือนกรกฎาคม ค.ศ. 2008 ดร. เฮอร์มัน ไอ. ลีพชิทซ์ (Herman I. Libshitz) ไม่สามารถสร้างบัญชีผู้ใช้กับผู้ให้บริการอินเทอร์เน็ตเวอไรซันได้เนื่องจากนามสกุลมีสายอักขระย่อย shit และเวอไรซันปฏิเสธที่จะยกเว้นนามสกุลของเขา เวอไรซันประกาศขออภัยในเวลาต่อมา
เดือนสิงหาคม ค.ศ. 2018 นาทาลี ไวเนอร์ (Natalie Weiner) โพสต์ข้อความทางโซเชียลมีเดียว่าเธอสร้างบัญชีผู้ใช้เว็บไซต์หนึ่งไม่ได้เพราะนามสกุลของเธอเป็นคำสแลงหมายถึงอวัยวะสืบพันธุ์เพศชาย และมีผู้แสดงความคิดเห็นตอบโพสต์ของเธอว่าประสบปัญหาเช่นเดียวกัน ซึ่งรวมทั้งเบน ชมัก (Ben Schmuck; นามสกุลภาษายิดดิชยังเป็นคำสแลงในภาษาอังกฤษหมายถึงอวัยวะสืบพันธุ์เพศชาย) และอรุณ ทิกษิต (Arun Dikshit; นามสกุลเป็นภาษาสันสกฤตหมายถึงผู้สอนหรือผู้ให้ความรู้ มีสายอักขระย่อย shit) บทความข่าวเกี่ยวกับโพสต์นี้ระบุว่าเป็นปัญหาทางเทคนิคที่พบบ่อยและซับซ้อนที่ยังไม่มีทางแก้ไขได้
ตัวอย่างอื่น ๆ ที่สำคัญ > ผลการค้นหาเว็บไซต์

ในช่วงเวลาหลายเดือนก่อนการแข่งขันซูเปอร์โบวล์ครั้งที่ 30 ในเดือนมกราคม ค.ศ. 1996 ชื่อการแข่งขันถูกกรองเนื่องจากการแข่งขันซูเปอร์โบวล์ใช้ตัวเลขโรมันบอกลำดับที่การแข่งขัน และตัวเลขโรมันที่สื่อถึงหมายเลข 30 (XXX) ยังใช้ในความหมายเกี่ยวกับสื่อลามก
แกเร็ท โรลอฟส์ ผู้ออกแบบเว็บไซต์ RomansInSussex.com กล่าวใน ค.ศ. 2004 ว่าเขาประสบปัญหาว่าระบบอินเทอร์เน็ตในห้องสมุดประชาชน โรงเรียน และอินเทอร์เน็ตคาเฟ่บล็อกเว็บไซต์ที่มีคำว่า sex ในชื่อโดเมน ซึ่งเป็นงานยากสำหรับเว็บไซต์ RomansInSussex.co.uk ที่มีกลุ่มเป้าหมายเป็นนักเรียน"
ค.ศ. 2008 บริการระบบอินเทอร์เน็ตไร้สายของเมืองฟากาตาเน (Whakatane) ในประเทศนิวซีแลนด์บล็อกผลการค้นหาต่าง ๆ ที่มีสายอักขระย่อย whak ซึ่งรวมถึงชื่อเมืองเองด้วยเนื่องจากขั้นตอนวิธีเชิงสัทลักษณ์ของตัวกรองวิเคราะห์เสียง "whak" ว่าคล้ายกับ fuck ในสำเนียงภาษามาวรี ทางเมืองได้ใส่ชื่อเมืองลงในบัญชีขาวว่าให้ผ่านได้
เดือนกรกฎาคม ค.ศ. 2011 หลังจากที่มีข่าวลือแพร่ทางเว็บไซต์ซินล่างเวย์ปั๋วว่าอดีตประธานาธิบดีเจียง เจ๋อหมินถึงแก่อสัญกรรม ทางการจีนได้บล็อกผลการค้นหาที่มีตัวอักษรจีน "เจียง" (江) อย่างไรก็ตาม ตัวอักษรดังกล่าวยังมีความหมายว่า "แม่น้ำ" ซึ่งทำให้ผลการค้นหาชื่อแม่น้ำหลายสาย รวมทั้งแม่น้ำแยงซี (จีน: 长江) ปรากฏข้อความว่าไม่สามารถแสดงผลการค้นหาได้เนื่องจากข้อบังคับทางกฎหมาย
เดือนกุมภาพันธ์ ค.ศ. 2018 แพลตฟอร์มสำหรับซื้อขายสินค้าของกูเกิลบล็อกชื่อสินค้าที่มีสายอักขระย่อย gun เช่นปืนกาว (glue guns) ผลงานเพลงของกันส์แอนด์โรสเซส (Guns N' Roses) และไวน์เบอร์กันดี (Burgundy wine) หลังจากที่กูเกิลพยายามป้องกันไม่ให้เกิดการซื้อขายปืน
ตัวอย่างอื่น ๆ ที่สำคัญ > อีเมล

ค.ศ. 2001 ยาฮู! เมลเริ่มใช้ตัวกรองอีเมลซึ่งแทนที่สายอักขระที่เกี่ยวข้องกับจาวาสคริปต์เพื่อป้องกันการแทรกสคริปต์ในอีเมลภาษาเอชทีเอ็มแอล ซึ่งจะแทรกเครื่องหมายยติภังค์ลงในข้อความ "JavaScript" "JScript" "VBScript" และ "LiveScript" และแทนที่ "eval" "mocha" และ "expression" ด้วยวลีที่มีความหมายคล้ายคลึงกันได้แก่ "review" "espresso" และ "statement" ตามลำดับ อย่างไรก็ตาม การแทนที่ไม่ได้จำกัดแค่ส่วนที่เป็นสคริปต์ซึ่งทำให้เกิดช่องโหว่ขึ้น และทำให้เกิดความผิดพลาดต่าง ๆ เช่น คำว่า medireview ปรากฏแทน medieval
เดือนกุมภาพันธ์ ค.ศ. 2003 สมาชิกรัฐสภาในสภาสามัญชนสหราชอาณาจักรพบว่าตัวกรองสแปมที่ติดตั้งใหม่บล็อกอีเมลที่พูดถึงกฎหมายการล่วงละเมิดทางเพศ (Sexual Offences Bill) ซึ่งอยู่ระหว่างการอภิปราย นอกจากนี้ยังบล็อกอีเมลที่เขียนเป็นภาษาเวลส์เนื่องจากระบบไม่เข้าใจภาษาเวลส์
เดือนตุลาคม ค.ศ. 2004 มีรายงานว่าพิพิธภัณฑ์ฮอร์นิมัน (Horniman Museum) ในกรุงลอนดอนไม่สามารถรับอีเมลได้เนื่องจากตัวกรองตีความคำว่า "Horniman" ซึ่งมาจากชื่อผู้ก่อตั้งพิพิธภัณฑ์ว่าเป็นคำเลี่ยงของวลี horny man ซึ่ง horny เป็นคำสแลงหมายถึงอาการถูกกระตุ้นทางเพศ
คำว่า socialism socialist และ specialist ก่อให้เกิดปัญหาเนื่องจากมีสายอักขระย่อย cialis ทำให้อีเมลที่มีเรซูเมและประกาศรับสมัครงานซึ่งมีข้อความดังกล่าวถูกบล็อก
เดือนตุลาคม ค.ศ. 2004 อีเมลประชาสัมพันธ์การแสดงละครสั้นแพนโทไมม์เรื่อง Dick Whittington ซึ่งส่งโดยครูคนหนึ่งในนอริชถูกระบบคอมพิวเตอร์ของโรงเรียนบล็อกเนื่องจากคำว่า Dick มีอีกความหมายว่าเป็นคำสแลงใช้เรียกองคชาต
เดือนพฤษภาคม ค.ศ. 2006 อีเมลร้องเรียนจากชาวเมืองแมนเชสเตอร์คนหนึ่งเกี่ยวกับการก่อสร้างซึ่งส่งไปยังเจ้าหน้าที่ท้องถิ่นถูกบล็อกเนื่องจากมีคำว่า erection ซึ่งสื่อถึงการก่อสร้างสิ่งก่อสร้างได้เช่นกัน
ค.ศ. 2011 อีเมลของสมาชิกสภาเมืองดัดลีย์เกี่ยวกับแฟกกอตซึ่งเป็นอาหารท้องถิ่นของพื้นที่แบล็กคันทรีถูกบล็อกเนื่องจากคำว่า faggot มีความหมายใช้เป็นคำเหยียดหยามผู้ชายที่เป็นเกย์
เรซูเมที่ระบุปริญญาเกียรตินิยมเป็นภาษาละตินเช่น cum laude,  summa cum laude และ  magna cum laude ถูกบล็อกเนื่องจากคำว่า cum ซึ่งจากภาษาละตินแปลว่า with สามารถสื่อถึงการหลั่งน้ำอสุจิ
ตัวอย่างอื่น ๆ ที่สำคัญ > ข้อความทางเครือข่ายสังคมออนไลน์

เดือนมิถุนายน ค.ศ. 2010 ผู้ใช้ทวิตเตอร์จากประเทศลักเซมเบิร์กเปิดบัญชีใหม่ได้เพียง 29 นาทีและทวีตข้อความแรกว่า "Finally! A pair of great tits (Parus major) has moved into my birdhouse!" และทวิตเตอร์บล็อกบัญชีผู้ใช้ แม้ว่าผู้ใช้ดังกล่าวจะระบุชื่อวิทยาศาสตร์กำกับคำว่า great tit ซึ่งเป็นชื่อสามัญของนกก็ตาม
เดือนพฤศจิกายน ค.ศ. 2013 เฟซบุ๊กบล็อกผู้ใช้จากสหราชอาณาจักรที่โพสต์เกี่ยวกับ faggot ซึ่งเป็นอาหารท้องถิ่น
เดือนพฤษภาคม ค.ศ. 2020 ในช่วงที่มีเรื่องอื้อฉาวเนื่องจากดอมินิก คัมมิงส์ (Dominic Cummings) ที่ปรึกษาประจำตัวนายกรัฐมนตรีบอริส จอห์นสันแห่งสหราชอาณาจักรฝ่าฝืนคำสั่งปิดเมืองทั่วประเทศ แฮชแท็กที่เกี่ยวข้องกับคัมมิงส์ไม่สามารถติดอันดับบนทวิตเตอร์ได้เนื่องจากสายอักขระย่อย cum ทำให้ระบบตีความว่าเกี่ยวข้องกับงานลามก
เดือนตุลาคม ค.ศ. 2020 ตัวกรองคำหยาบของทวิตเตอร์บล็อกคำว่า "bone" "pubic" และ "stream" ในงานประชุมด้านบรรพชีวินวิทยา
ตัวอย่างอื่น ๆ ที่สำคัญ > ชื่อเฉพาะที่ก่อให้เกิดปัญหา

นิตยสาร เดอะบีเวอร์ ซึ่งเป็นนิตยสารจากเมืองวินนิเพก ประเทศแคนาดาประสบปัญหาอีเมลและผลการค้นหาถูกบล็อก ทำให้ผู้เผยแพร่ตัดสินใจเปลี่ยนชื่อนิตยสารเป็น แคนาดาส์ฮิสทรี ใน ค.ศ. 2010 หลังจากใช้ชื่อเดิมมากว่า 89 ปี เดบอราห์ มอร์ริสันซึ่งเป็นผู้เผยแพร่ให้ความเห็นว่า "ย้อนกลับไปใน ค.ศ. 1920 เดอะบีเวอร์ เป็นชื่อที่ไม่มีปัญหาอะไรเลย และในขณะที่ความหมายอื่น [โยนี] ไม่ใช่เรื่องใหม่อะไรนักก็ตาม ความกำกวมของชื่อนี้ก็เริ่มสร้างปัญหาใหม่ขึ้นมาในยุคอินเทอร์เน็ต ชื่อที่ว่าทำให้พวกเราเติบโตได้ยากขึ้น"
ผู้ใช้อินเทอร์เน็ตจากเมืองที่ชื่อมีสายอักขระไม่พึงประสงค์ประสบปัญหาในลักษณะเดียวกับเมืองสกันทอร์ป
เมืองเพนิสตัน (Penistone) ในมณฑลเซาท์ยอร์กเชอร์มีสายอักขระย่อย penis
เมืองไลต์วอเทอร์ (Lightwater) ในมณฑลเซอร์รีย์มีสายอักขระย่อย twat
เมืองคลิเทอโร (Clitheroe) ในมณฑลแลงคาเชอร์มีสายอักขระย่อย clit ซึ่งเป็นคำสแลงสื่อถึงปุ่มกระสัน
เดือนเมษายน ค.ศ. 2021 เพจเฟซบุ๊กทางการของเทศบาลบีตช์ (Bitche) ในแคว้นกร็องแต็สต์ ประเทศฝรั่งเศสถูกปิด เจ้าหน้าที่ของเทศบาลได้เปิดเพจใหม่โดยใช้รหัสไปรษณีย์แทนในชื่อ Mairie 57230 เฟซบุ๊กขออภัยและเรียกคืนเพจเดิมให้ ในขณะที่เทศบาลโรร์บัช-แล-บีตช์ (Rohrbach-lès-Bitche) ซึ่งอยู่ใกล้เคียงกันเปลี่ยนชื่อเพจเป็น Ville de Rohrbach
เดือนมกราคม ค.ศ. 2021 เฟซบุ๊กขออภัยหลังจากที่บล็อกผู้ใช้เนื่องจากตีความชื่อพลิมัทโฮ (Plymouth Hoe) ซึ่งเป็นแหล่งท่องเที่ยวในเมืองพลิมัท มณฑลเดวอนว่าเป็นคำเหยียดเพศหญิง
ตัวอย่างอื่น ๆ ที่สำคัญ > บทความข่าว

เดือนมิถุนายน ค.ศ. 2008 เว็บไซต์ข่าวขององค์กร American Family Association ซึ่งเป็นองค์กรต่อต้านกลุ่มบุคคลที่มีความหลากหลายทางเพศใช้ตัวกรองกับบทความจากแอสโซซิเอเต็ดเพรสเกี่ยวกับนักกรีฑา ไทสัน เกย์ โดยแทนที่ข้อความ "gay" ด้วย "homosexual" ทำให้ชื่อนักกรีฑาดังกล่าวกลายเป็น "Tyson Homosexual" ฟังก์ชันเดียวกันนี้ยังเคยก่อปัญหาแบบเดียวกันกับนักบาสเกตบอล รูดี เกย์ ซึ่งกลายเป็น "Rudy Homosexual"
คำหรือสายอักขระ "ass" อาจจะถูกแทนที่ด้วย "butt" ซึ่งส่งผลทำให้เกิดคำว่า "clbuttic" (จาก "classic") "buttignment" (จาก "assignment") และ "buttbuttinate" (จาก "assassinate")
ตัวอย่างอื่น ๆ ที่สำคัญ > ตัวอย่างอื่น ๆ

เดือนมกราคม ค.ศ. 2014 ไฟล์ในเกมออนไลน์ ลีกออฟเลเจ็นดส์ VarusExpirationTimer.luaobj และ XerathMageChainsExtended.luaobj ถูกบล็อกโดยผู้ให้บริการอินเทอร์เน็ตในสหราชอาณาจักรเนื่องจากมีสายอักขระย่อย sex ซึ่งได้รับการแก้ไขในภายหลัง
เดือนพฤษภาคม ค.ศ. 2018 ระบบสั่งสินค้าของเว็บไซต์ของร้านพับลิกซ์ไม่อนุญาตให้ลูกค้าสั่งเค้กที่แต่งหน้าด้วยข้อความ summa cum laude แม้ว่าลูกค้าจะพยายามระบุคำสั่งเพิ่มเติม แต่หน้าเค้กยังปรากฏข้อความว่า "Summa --- Laude"
พระเยซูเหลือง (โกแก็ง)

ดูบทความหลักที่ การตรึงกางเขนของพระเยซู
| พระเยซูเหลือง |
| --- | --- |

ศิลปิน: ปอล โกแก็ง
ปี: ค.ศ. 1889
ประเภท: จิตรกรรมสีน้ำมันบนผ้าใบ
สถานที่: หอศิลป์ออลไบรต์-นอกซ์
พระเยซูเหลือง (ฝรั่งเศส: Le Christ jaune; อังกฤษ: The Yellow Christ) เป็นภาพเขียนสีน้ำมันที่เขียนโดยปอล โกแก็ง จิตรกรชาวฝรั่งเศสในลัทธิประทับใจยุคหลัง ที่ปัจจุบันตั้งแสดงอยู่ที่หอศิลป์ออลไบรต์-นอกซ์
ปอล โกแก็งเขียนภาพ "พระเยซูเหลือง" ระหว่างฤดูใบไม้ร่วงปี ค.ศ. 1889 พร้อมกับภาพ "พระเยซูเขียว" ที่ปงตาแวน ซึ่งถือกันว่าเป็นงานสำคัญของการเขียนของคตินิยมเส้นกั้นสี
กางเขนแห่งเทรมาโล, ศิลปินไม่ทราบนาม, 189 x 133 ซม
โกแก็งไปเที่ยวปงตาแวนครั้งแรกในปี ค.ศ. 1886 และกลับมาอีกครั้งในปี ค.ศ. 1888 และพักอยู่จนเดือนตุลาคมเมื่อกลับไปพบกับฟินเซนต์ ฟัน โคค ที่อาร์ลเป็นเวลาเพียงสองเดือน เมื่อต้นปี ค.ศ. 1889 โกแก็งก็กลับไปปงตาแวนอีกครั้งและพักอยู่ที่นั่นจนฤดูใบไม้ผลิปีต่อมา ระหว่างนั้นโกแก็งก็เขียนภาพ "พระเยซูเหลือง"
"พระเยซูเหลือง" เกิดขึ้นในคริสต์ศตวรรษที่ 19  ทางเหนือของฝรั่งเศสเมื่อสตรีเบรตองมาพบและสวดมนต์ด้วยกัน ความศรัทธาร่วมกันทำให้เกิดความเปลี่ยนแปลงบนกางเขน โกแก็งตัดเส้นหนักบนร่างของพระเยซูและไม่ใช้แสงเงามากเท่าบนตัวผู้หญิงที่ล้อมรอบอยู่ข้างล่างภาพ สีเหลือง แดง และเขียวของภูมิทัศน์ทำให้สีเหลืองของพระเยซูยิ่งเด่นขึ้น การใช้ขอบคันที่หนักและเน้นความแบนราบเป็นลักษณะการเขียนของคตินิยมเส้นกั้นสี
ดูเพิ่ม

ปอล โกแก็ง
การตรึงกางเขนของพระเยซู
| ด ค กจิตรกรรมในศิลปะตะวันตก |
| --- | --- |
ทั่วไป:  ปรัชญาศิลปะ  จิตรกรรมแบ่งตามสมัย  จิตรกรรมแบ่งตามประเภท  จิตรกรรมแบ่งตามหัวเรื่อง  จิตรกรรมแบ่งตามคริสต์ทศวรรษ  งานสะสมของพิพิธภัณฑ์ต่าง ๆ 
ประเภท:  จิตรกรรมฝาผนัง  จิตรกรรมแผง  บานพับภาพ  จิตรกรรมสีน้ำมัน  จิตรกรรมภูมิทัศน์  ฉากแท่นบูชา  หนังสือวิจิตร  ภาพนิ่ง 
หัวเรื่อง:  คริสต์ศาสนา  พระคัมภีร์  นักบุญ  ประวัติศาสตร์  ตำนานเทพ  อุปมานิทัศน์  ชีวิตประจำวัน  ภาพเหมือน  ภาพเหมือนตนเอง  ภูมิทัศน์  ภาพเหมือนตนเอง  จิตรกรรมจากวรรณกรรม  ความตาย 
สมัย:  คริสเตียนเริ่มแรก  กอทิก  สมัยฟื้นฟูศิลปวิทยา  เนเธอร์แลนด์เริ่มแรก  ยุคทองของเนเธอร์แลนด์  บารอก  จริตนิยม  สถาบัน  ลัทธิคลาสสิกใหม่  แบบก่อนราฟาเอล  ลัทธิประทับใจ  ลัทธิประทับใจยุคหลัง  สมัยใหม่ 
คริสต์ทศวรรษ:  1390  1400  1410  1420  1430  1440  1450  1460  1470  1480  1490  1500  1510  1520  1530  1540  1550  1560  1570  1580  1590  1600  1610  1620  1630  1640  1650  1660  1670  1680  1690  1700  1710  1720  1730  1740  1750  1760  1770  1780  1790  1800  1810  1820  1830  1840  1850  1860  1870  1880  1890  1900  1910  1920  1930  1940  1950  1960  1970  1980  1990  2000  2010  2020 
 จิตรกรที่มีบทความเกี่ยวกับภาพเขียน  จิตรกรที่มีรายชื่อศิลปะ  จิตรกรแบ่งตามสมัย  จิตรกรแบ่งตามคริสต์ศตวรรษ  จิตรกรแบ่งตามประเภท  จิตรกรแบ่งตามสัญชาติ งานประติมากรรม  งานศิลปกรรม
ปีแยร์ รอซีเย

เครื่องหมายสตูดิโอถ่ายภาพของรอซีเยในฟรีบูร์
ปีแยร์ โฌแซ็ฟ รอซีเย (ฝรั่งเศส: Pierre Joseph Rossier; 16 กรกฎาคม ค.ศ. 1829 – 22 ตุลาคม ค.ศ. 1886) เป็นช่างภาพยุคบุกเบิกชาวสวิส ถ่ายภาพโดยวิธีแอลบูเมน รวมถึงการภาพถ่ายสามมิติ และภาพการ์ตเดอวีซิตที่เป็นภาพถ่ายบุคคล ภาพทิวทัศน์ของเมือง และภาพภูมิทัศน์ เขาได้รับว่าจ้างจากบริษัท เนเกรตตีและแซมบรา (Negretti and Zambra) ในกรุงลอนดอนให้เดินทางมาทวีปเอเชียเพื่อบันทึกภาพกองทัพอังกฤษ-ฝรั่งเศสในสงครามฝิ่นครั้งที่สอง แม้ไม่ได้ร่วมคณะทหารไปด้วย แต่เขายังคงอยู่ในทวีปเอเชียหลายปี โดยผลิตผลงานเพื่อการค้าเป็นครั้งแรกให้กับประเทศจีน ฟิลิปปินส์ ญี่ปุ่น และสยาม เขาถือเป็นช่างภาพอาชีพคนแรกของประเทศญี่ปุ่น ที่นั่นเขาได้สอนฟูรูกาวะ ชุมเป, คาวาโนะ เทโซ, อูเอโนะ ฮิโกมะ, มาเอดะ เก็นโซ, โฮริเอะ คูวาจิโร และช่างภาพรุ่นแรกคนอื่น ๆ ที่มีชื่อเสียงลดหลั่นไปของญี่ปุ่น ส่วนในประเทศสวิตเซอร์แลนด์ เขาก่อตั้งสตูดิโอถ่ายภาพในเมืองฟรีบูร์และไอน์ซีเดิลน์ และยังคงผลิตภาพถ่ายในสถานที่อื่น ๆ ของประเทศ รอซีเยถือเป็นบุคคลสำคัญในประวัติศาสตร์ยุคเริ่มแรกของการถ่ายภาพ ไม่เพียงเพราะผลงานภาพถ่ายของเขาเท่านั้น แต่ยังเป็นเพราะการสอนของเขาได้ส่งผลกระทบสำคัญแก่วงการถ่ายภาพญี่ปุ่นในยุคบุกเบิกด้วย
อัตลักษณ์และกำเนิด

ข้อมูลเกี่ยวกับรอซีเยเป็นที่ทราบกันน้อยมากจนเมื่อไม่นานมานี้ แม้ชื่อตัวของเขาก็ยังเคยเป็นปริศนา ในช่วงที่เขายังมีชีวิตอยู่ บางครั้งเขาใช้ชื่อว่า เป. รอซีเย (P. Rossier) และในบางครั้งก็มีอีกชื่อคือ แอม. รอซีเย (M. Rossier) ในที่สุดเอกสารต่าง ๆ ที่พบที่เมืองฟรีบูร์ก็ทำให้พิสูจน์ได้ว่าเขามีชื่อตัวว่า ปีแยร์ และสามารถอนุมานได้ว่า อักษร M ใน M. Rossier นั้นย่อมาจาก "เมอซีเยอ" (Monsieur) ซึ่งเป็นคำนำหน้าชื่อบุคคลชายในภาษาฝรั่งเศส มีความเชื่อกันมานานว่าเขามาจากฝรั่งเศส และขณะที่เขาอยู่ในประเทศญี่ปุ่น เขายังถูกเรียกว่าเป็น "ชาวอังกฤษ" อีกด้วย อย่างไรก็ตาม ผลการวิจัยในปัจจุบันเปิดเผยว่า รอซีเยเป็นชาวสวิส เกิดเมื่อวันที่ 16 กรกฎาคม ค.ศ. 1829 ที่กร็องซีวาซ หมู่บ้านเล็ก ๆ ในรัฐฟรีบูร์ เขาเป็นบุตรคนที่ 4 จากพี่น้อง 10 คน ในครอบครัวเกษตรกรที่มีทรัพย์สินไม่มากนัก ในวัย 16 ปี เขาเป็นครูที่โรงเรียนแห่งหนึ่งในหมู่บ้านข้างเคียง แต่เมื่อถึง ค.ศ. 1855 เขาได้หนังสือเดินทางสำหรับเดินทางไปประเทศฝรั่งเศสและอังกฤษในฐานะช่างภาพ
ช่วงหนึ่งหลังออกจากประเทศสวิตเซอร์แลนด์และก่อนเดินทางถึงประเทศอังกฤษ รอซีเยได้รับการว่าจ้างจากบริษัท เนเกรตตีและแซมบรา (Negretti and Zambra) ให้เดินทางไปประเทศจีนเพื่อบันทึกภาพในสงครามฝิ่นครั้งที่สอง (ค.ศ. 1858–1860) เป็นไปได้ว่าทางบริษัทเล็งเห็นว่า สัญชาติสวิสของรอซีเยเป็นประโยชน์ต่อการเดินทางดังกล่าว โดยสถานะเป็นกลางของสวิตเซอร์แลนด์น่าจะเอื้อให้เขาเดินทางข้ามประเทศด้วยเรือของอังกฤษหรือเรือของฝรั่งเศสก็ได้ เมื่อพิจารณาจากค่าใช้จ่ายที่สูงและความไม่แน่นอนที่บริษัทก่อขึ้น รวมทั้งภยันตรายที่อาจเกิดขึ้นกับตัวรอซีเยเอง นี่จึงเป็นการว่าจ้างครั้งสำคัญ